चिंता न करें जहां पहले से तय है वहीं बनेगा स्कूल, ईंट भट्टे भी हटेंगे
गुना| शासकीय भूमि पर कई साल से ईंट भट्टे बन रहे हैं, यह जगह स्कूल के लिए आवंटित हो चुकी है। लेकिन व्यवसायी इसे पर स्कूल नहीं बनने दे रहे हैं। यह फरियादी कर्माखेड़ी रुठियाई के लोगों ने कलेक्टर को सुनाई तो उन्होंने कहा चिंता न करें आप की समस्या हल हो जाएगी। मंगलवार को जनसुनवाई में लोग पहुंचे थे। इसी दौरान कलेक्टर जब जा रहे थे तो कर्माखेड़ी से आए नन्नू सेहरिया, मनीष प्रजापति सहित अन्य लोगों ने कलेक्टर राजेश जैन को अपनी समस्या बताई। उन्होंने कहा कि कर्माखेड़ी में शासकीय भूमि पर ईंट भट्टे बन रहे हैं। काफी समय से यहां की मिट्टी भी कारोबारी उपयोग कर रहे हैं। अब यह जगह स्कूल के लिए आवंटित हो गई है। लेकिन कारोबारी इस पर स्कूल न बने, इसके लिए प्रयास कर रहे हैं। कलेक्टर ने सुनवाई के बाद लोगों से कहा आप चिंता न करें, स्कूल तय जगह पर बनेगा और ईंट भट्टा भी वहां से हट जाएगा। इस क्षेत्र में स्कूल न होने से बच्चों को पटरी पार कर पढ़ने जाना पड़ता है।
hin_Deva hin_Deva